Il-baġit li l-Gvern ippreżenta għas-sena d-dieħla jgħaddi mit-test tal-Caritas b'mod tajjeb ħafna għax sforz id-diversi miżuri li ttieħdu se jkun hemm iktar familji li se jkunu jifilħu jħallsu għal dak magħruf bħala l-basket tal-Caritas. Dan se jiġri wkoll għax il-miżuri ta' din is-sena jibnu fuq dawk ta' snin preċedenti. L-analiżi li qed nippubblikaw, u li s-sors tagħha huma r-rapporti tal-Caritas u d-dħul tal-familji u l-pensjonanti skont id-Dipartiment tas-Sigurtà Soċjali, turi biċ-ċar kif riżultat tal-miżuri li ttieħdu fl-aħħar tliet snin iktar familji qed jirnexxilhom ilaħħqu mal-ħajja u ż-żieda fil-benefiċċji u l-inċentivi kienet ferm ikbar miż-żieda fil-prezz tal-basket tal-Caritas. Fl-analiżi tagħna qbadna kemm għandhom bżonn il-familji biex ilaħħqu mal-basket is-sena d-dieħla filwaqt li analizzajna wkoll kemm żdied il-prezz tal-basket mill-ewwel rapport tal-Caritas fl-2012 għal ta' din is-sena. Dan għamilnieh għal sezzjonijiet differenti. Sezzjonijiet fis-soċjetà li huma wkoll fil-mira ta' strateġija nazzjonali għat-tnaqqis tal-faqar u l-inklużjoni soċjali. Strateġija li tkopri s-snin 2014-2024. L-istrateġija tiffoka fuq sitt aspetti diversi, ewlenin fosthom id-dħul u l-benefiċċji, is-saħħa u l-ambjent, l-impjiegi, is-servizzi soċjali, l-edukazzjoni u l-kultura. X'fih il-basket tal-Caritas? Il-basket tal-Caritas fih affarijiet li huma essenzjali għall-ħajja ta' kuljum. Hemm seba' aspetti li jaqbad għaliex, bir-raġun, il-Caritas tikkunsidra li wieħed ma jistax jgħix tajjeb mingħajrhom. IKEL: Kien żviluppat menù għal sebat ijiem mibni fuq ir-rakkomandazzjonijiet tal-Organizazzjoni Dinjija tas-Saħħa u d-Direttorat għall-Promozzjoni tas-Saħħa u l-Mard. ILBIES: Hawn l-elementi ewlenin huma l-ħwejjeġ u żraben. Ir-rapport iħares lejn l-istaġuni differenti u jagħmel lista ta' x'wieħed għandu jkollu fil-gwardarobba. KURA PERSONALI: Dan jinkludi l-iġene personali u anke apparat bħall-appliances tal-elettriku li huma meħtieġa biex dan jinżamm. Żjara għand tax-xagħar darba f'xahar hija inkluża. SAĦĦA: Dan il-komponent jinkludi diversi aspetti marbuta mas-saħħa tal-persuna. Filwaqt li jikkunsidra dak li joffri s-servizz ta' saħħa b'xejn isemmi servizzi bażiċi oħra bħal żjarat għand it-tabib tal-familja u d-dentist fost oħrajn. FAĊILITAJIET FID-DAR: Hawn wieħed isib kategoriji differenti ta' affarijiet meħtieġa biex wieħed ikollu dar diċenti fejn jgħix. Ma jonqsux servizzi essenzjali bħad-dawl u l-ilma u għamara bażika fost oħrajn. EDUKAZZJONI: Hemm ukoll l-edukazzjoni. Jissemmew l-affarijiet bażiċi bħall-kont tal-uniformijiet u l-istationery fost aspetti oħra. TRASPORT: F'dan il-basket l-ispejjeż tat-trasport huma fost l-iktar li jieħdu mill-flus tal-familji iżda huma wkoll essenzjali. HOUSING: Dan huwa element kumpless għax hemm diversi tipi ta' akkomodazzjoni. Teżisti differenza bejn min għandu d-dar tiegħu, min jikri u anke x'tip ta' kirja wieħed ikollu. FAMILJI LI BDEW ILAĦĦQU Anke fost il-familji hemm iktar li qed jgħaddu mill-kejl marbut mal-basket tal-Caritas. Xi ħaġa li saret possibbli bid-diversi miżuri li ttieħdu fosthom l-In-Work Benefit. Kienu kruċjali wkoll l-inizjattivi bħar-roħs fil-kontijiet tad-dawl u l-ilma li wasslu biex il-basket ma żdiedx daqskemm żdiedu l-benefiċċji u l-bilanċ kien favur il-familji. Hawn nanalizzaw familja fejn jaħdem ġenitur wieħed bil-paga minima u familja ta' single parent li taħdem bil-paga minima. Ma ħarsiniex lejn familji biż-żewġ ġenituri jaħdmu għax is-sitwazzjoni tagħhom hi ferm aħjar. PENSJONANTI MIŻŻEWĠIN B'PENSJONI WAĦDA Kull pensjonant waħdu jew pensjonanti romol ilaħħqu mal-basket tal-Caritas. Dan grazzi għad-dħul mill-pensjoni u għad-diversi benefiċċji li jieħdu. Benefiċċji li ssaħħu bħal ma ssaħħet il-pensjoni bl-ewwel żieda f'25 sena. Skont il-basket tal-Caritas pensjonant ta' dan it-tip għandu jkollu dħul ta' €4,934 b'ħafna mill-pensjonanti f'din il-kategorija qegħdin aħjar minn hekk. Filwaqt li l-basket għal dawn il-persuni żdied b'€191, iż-żidiet qabżu s-€600. PENSJONANTI MIŻŻEWĠIN B'PENSJONI WAĦDA Anke l-koppji b'pensjoni waħda raw iż-żieda fil-benefiċċji u l-pensjoni tagħhom iktar minn kemm żdied il-basket tal-Caritas bejn l-2012 u din is-sena. Hawn il-basket bażiku tal-Caritas se jkun żdied b'€250 u bil-baġit għas-sena d-dieħla it-tijib fil-benefiċċji żdied b'madwar elf ewro kif tindika t-tabella li qed nippubblikaw. Għax hawn ukoll il-pensjonanti gawdew mill-ewwel żieda f'25 sena.